ועדת הכלכלה, כנסת 20, פרוטוקול מספר 771, 2018-06-05 14:00

יעקב אשר: שלום רב, אני מתכבד לפתוח את ישיבת ועדת הכלכלה בנושא הצעת חוק רישוי שירותים ומקצועות בענף הרכב (תיקון), התשע"ח-2017.

יעקב אשר: אני אבקש מהיועץ המשפטי שיעדכן אותנו בסיכום שהיה בישיבה הקודמת בבקשות לדיון מחדש.

יעקב אשר: אני הייתי מהמבקשים, למרות שלא נוכחתי בישיבה אז עקב עניין אישי.

יעקב אשר: היום יושב-ראש הוועדה אינו נמצא עקב עניין ציבורי – הוא במילואים, בהתנדבות כמובן – וודאי תורם למדינת ישראל כפי שרק הוא יודע.

יעקב אשר: כן, אדוני היועץ המשפטי.

איתי עצמון: בדיון האחרון בהצעת החוק אושרו כל סעיפי הצעת החוק לקריאה שנייה ושלישית, אך מכיוון שחברי הכנסת, יושב-ראש הוועדה ואתה, ביקשתם לדון בשינוי ההגדרה של רכב שנרשם במדינת חוץ, הדיון בנושא הזה מחייב להבנתי דיון מחדש באחד מסעיפי הצעת החוק.

איתי עצמון: הוועדה התכנסה פעם נוספת לדון קודם כל בשינוי ההגדרה, וכפועל יוצא משינוי ההגדרה, דיון מחדש באחד הסעיפים שמחייבים שינוי.

איתי עצמון: כלומר, התאמת נוסח.

איתי עצמון: אם כך, אני מציע לפתוח בנושא שינוי ההגדרה.

איתי עצמון: אני אקרא את ההגדרה כפי שהיא קבועה היום בסעיף 2 לחוק ואומר מה השינוי שביקש חבר הכנסת: ""רכב שנרשם במדינת חוץ" – רכב שנרשם לראשונה לתנועה בדרכים במדינת חוץ וטרם חלפו 30 ימים ממועד הרישום האמור ועד מועד השטת הרכב לישראל הרשום בשטר המטען;".

איתי עצמון: הבקשה היא לשנות את המועד מ-30 ימים ל-75 ימים.

איתי עצמון: כלומר, לאפשר פער יותר - - -

יעקב אשר: היו כמה מספרים.

יעקב אשר: בוועדה דובר על 90.

יעקב אשר: 75 זו היתה הבקשה שלי.

איתי עצמון: זו היתה הבקשה המקורית שלך.

דרור וגשל: יש להבין על מה מדובר – מדובר על יותר ימים שבהם הרכב יהיה בחו"ל ממועד הרישום עד למועד ההשטה והוא עדיין ייחשב כרכב חדש.

יעקב אשר: נכון.

יעקב אשר: זה הגיע מתוך פניות בעניין הזה ושיחות שלי עם אבנר והצוות שלו.

יעקב אשר: הטענה שהייתה – ונמצאים כאן אולי אנשים שיוכלו להציג אותה – ש-30 הימים האלה הם בלתי אפשריים ליבואן זעיר.

יעקב אשר: יכול להיות שגם ליבואן גדול, אני לא יודע, אבל יבואן גדול יכול לפתוח אוניה או להגיע יותר מהר לצורך העניין הזה.

איתי עצמון: אני רוצה רק להשלים את הדברים.

איתי עצמון: ההשלכה המעשית של שינוי ההגדרה היא בראש ובראשונה בסעיף 32 לחוק, שבעצם קובע אילו סוגי רכב רשאים יבואנים מסחריים לייבא לארץ.

איתי עצמון: יבואן עקיף רשאי להביא או רכב חדש או רכב שנרשם במדינת חוץ – לפי ההגדרה כמו שהקראתי אותה – שהקילומטראז' שלו אינו עולה על 150; ויבואן זעיר רשאי גם הוא להביא או רכב חדש או רכב שנרשם במדינת חוץ, וההוראה לגבי הקילומטראז' היא אותה הוראה.

איתי עצמון: שינוי ההגדרה כמובן ישליך על כלי הרכב שמותר יהיה להביא מבחינת שני סוגי היבואנים.

יעקב אשר: כן, ברור.

אבנר פלור: אני רק רוצה להוסיף, אדוני היושב-ראש, לגבי הרציונל.

אבנר פלור: מה שעמד ברציונל של 30 הימים היה מכיוון שנוכחנו לדעת שיש מדינות מסוימות שאי אפשר להוציא רכב מהן אם הוא לא נרשם.

אבנר פלור: ואז, בכדי לוודא שמדובר באמת ברכב שהוא למטרת יבוא – הוא רוכש אותו ורוצה לייבא אותנו ולא לעשות כל מיני דברים אחרים בדרך – לכן קבענו את התקופה הזו, בכדי לוודא שיהיה מדובר באמת ברכב חדש.

יעקב אשר: וכשעלתה הטענה הזאת בדקתם – ומה חוות דעתכם המקצועית?

אבנר פלור: כשעלתה הטענה הזאת בדקנו לגבי התקופה.

אבנר פלור: יש שוני בין אירופה לארצות-הברית.

אבנר פלור: יכול להיות שבאירופה קל יותר לעמוד ב-30 ימים אבל בארצות-הברית טיפה קשה יותר.

אבנר פלור: לכן, לדעתנו, מתוך בדיקה שעשיתי – ותכף הם יעלו גם את הטיעונים שלהם – לגבי רכב רגיל, 75 יום זה מעל ומעבר.

אבנר פלור: אפשר גם פחות, בין 60 ל-75 ימים, מבחינת הבדיקות שאנחנו עשינו.

יעקב אשר: כן, בבקשה.

דורון יהודה: אנחנו, כאשר מייבאים רכב בדרך שאתם מציינים, הזמן הוא יותר ארוך משום שאנחנו עושים לרכב שינוי גם באותה מדינה – מנמיכים את התחתית שלו כדי - - -

יעקב אשר: אתה מדבר על יבוא אישי?

דורון יהודה: על יבואן זעיר אני מדבר.

דורון יהודה: אני אומר, צריך בכל מקרה לדעת שהרכב שלנו, בארצות-הברית או באירופה, אם אני מביא ועושה לו הנמכה - - -

יעקב אשר: דרך יבואן זעיר?

דורון יהודה: דרך יבואן זעיר.

דורון יהודה: הזמן הוא ארוך מאוד.

דורון יהודה: הוא יכול להיות חודשיים-שלושה.

דורון יהודה: אני אומר, היעד היום שנה – בואו נשאיר את זה שנה לנכים.

דורון יהודה: למה?

דורון יהודה: כי אתה לא יודע איזה שינויים אתה רוצה לעשות לאוטו.

דורון יהודה: ישבתי עם משרד התחבורה, הם מוכנים לאפשר לנו לעשות את השינויים בחברות שעומדות בתקן.

יעקב אשר: אתה מציע שההחרגה תהיה לרכב לנכה?

דורון יהודה: בדיוק.

יעקב אשר: אבנר, תרשום לך ותענה תכף.

דורון יהודה: כמו ההחרגה שעושים למשאיות ולכולם, אותו דבר גם לנו – שיתנו לנו שנה.

דורון יהודה: והחרגה לקילומטראז' כי את האוטו מביאים מהמפעל, מסיעים אותו עד למאבזר - - -

יעקב אשר: הסוגיה הזאת עלתה פעם מול משרד התחבורה?

דורון יהודה: ישבנו הרבה עם משרד התחבורה ולא הייתה לנו בעיה, עכשיו נוצרת בעיה שאתם מגבילים.

אבנר פלור: לא, הבעיה הזאת שהוא מעלה רק עכשיו עלתה.

אבנר פלור: לפני שנכנסתי לדיון הוא העלה את זה.

אבנר פלור: זה לא עלה קודם.

לאה ורון: מר דורון, זה אף לא על סדר-היום של הוועדה.

דורון יהודה: אבל אני מבקש להחריג כי אחרת אנחנו נצטרך לקיים - - -

יעקב אשר: דורון, אתה יודע שאנחנו פתוחים ורגישים, ודאי לדברים כאלה.

יעקב אשר: השאלה, כמו שאומרת מנהלת הוועדה: למה זה לא דובר קודם?

יעקב אשר: חבל, כי כרגע אנחנו - - -

דורון יהודה: עד עכשיו זה היה שנה אז לא דיברנו.

דורון יהודה: עכשיו באים לשנות - - -

איתי עצמון: זה לא היה שנה.

יעקב אשר: לא עקבת אחרי הדברים.

יעקב אשר: תכף נדבר ונראה, אני סקפטי מאוד אם אפשר לעשות את זה עכשיו אבל אפשר למצוא דרך לעשות את זה בהזדמנות קרובה מאוד, ודאי אם משרד התחבורה לא מתנגד לזה.

יעקב אשר: בוא נשמע את דעתם תכף.

יעקב אשר: כן, בבקשה.

שמואל שמש: אנחנו מביאים את המכוניות לנכים והם מנמיכים אותן בחו"ל.

שמואל שמש: התהליך הזה לוקח כמעט שלושה חודשים, רק תהליך ההנמכה.

שמואל שמש: ההשטה של האוטו מהמפעל עד לארץ בערך עוד חודש וחצי-חודשיים, כך ש-180 יום זה ממש-ממש גבולי מבחינתנו להכניס את הרכב לארץ.

יעקב אשר: היום יש החרגה לנכים בהוראות, אבנר?

אבנר פלור: לא.

אבנר פלור: מה שכן, בתקנות התעבורה לגבי רישום הרכב, יש החרגה בנוגע לרכב שמיוצר בשלבים.

אבנר פלור: כלומר, זה לא רכב חדש שבא as is מחו"ל, אלא אם עושים איזשהו תהליך אז אנחנו נותנים יותר מ-12 חודשים לרישום הרכב.

אבנר פלור: ישנה החרגה.

אבנר פלור: אבל פה הם מדברים על היבוא.

אבנר פלור: זאת אומרת, להרחיב את זה, שזה לא יהיה 30 יום אלא 180 יום, ואפילו יותר, מבחינת ההגדרה של החוק.

שמואל שמש: כשרכשנו את המכוניות הדבר הזה לא היה.

שמואל שמש: כרגע יש לי במפעלים השונים מכוניות שנמצאות בעבודה ומה שיקרה במצב שאתם יוצרים – שאני לא אוכל להכניס את המכוניות לארץ.

אבנר פלור: אז שיהיה משומש.

אבנר פלור: הוא יכול להביא את זה כמשומש.

שמואל שמש: אבל משומש לא נתת לי להכניס.

שמואל שמש: יש לי אוטו משומש עכשיו – לא נותנים לי להכניס.

אבנר פלור: אבל עכשיו התיקון ייתן.

שמואל שמש: למה הוא משומש?

שמואל שמש: האוטו חדש.

שמואל שמש: האוטו חדש, למה שהוא יהיה משומש?

אבנר פלור: הוא לא עומד בהגדרה.

שמואל שמש: ומה, יירשם ברישיון משומש?

אבנר פלור: כן.

שמואל שמש: למה?

שמואל שמש: יש לנו בעיה נוספת: הרכב הזה, כאשר מנמיכים אותו, עושים לו נסיעת מבחן.

שמואל שמש: 150 ק"מ זה לא מספיק.

שמואל שמש: לפעמים זה 170, לפעמים זה 190.

שמואל שמש: אי אפשר לשים אותי על הקצה עם נסיעת המבחן הזאת.

שמואל שמש: אז מה, הוא ייחשב כמשומש?

יעקב אשר: הבנתי, הטסט שם הוא יותר ארוך מאשר רכב רגיל.

שמואל שמש: כן, כי מרכיבים שם בולמים, עושים כל מיני מערכות מיגון.

יעקב אשר: הבנתי.

יעקב אשר: בבקשה, גברתי.

אוסנת הילה מארק: אדוני, אני מבקשת לעלות פה שתי נקודות: נקודה אחת, נכון שהוועדה היום מנסה למתוח את היריעה ל-75 ימים אבל אני רוצה להעביר לאדוני את ההיגיון למה אנחנו מבקשים טיפה יותר מ-75 ימים.

אוסנת הילה מארק: רוב היבואנים הזעירים פה לא רוכשים הרי מהיצרן, הם רוכשים מדילר.

אוסנת הילה מארק: דילר, יש לו את ההתניות שלו אצל היצרן, שהוא צריך להחזיק את הרכב במשך ארבעה-חמישה חודשים, רק אחר כך הוא יוכל לגלגל אותו לכיוון היבואן הזעיר.

אוסנת הילה מארק: כבר הפסדנו ארבעה-חמישה חודשים.

אוסנת הילה מארק: לכן אני אומרת, ככל שהיריעה תהיה יותר גדולה הסיכוי שבאמת השוק ייפתח פה הוא סיכוי הרבה יותר נכון.

יעקב אשר: חברים, אולי צריך להקדים ולומר משהו: אנחנו רוצים לתקן משהו שהייתה לנו, לפחות התחושה – גם לי וגם ליושב-ראש הוועדה, כשבחנו את הדברים ודיברנו עם משרד התחבורה – שיש פה משהו שהוא בלתי אפשרי במידה מסוימת.

יעקב אשר: כל הרעיון של ה-30 יום בא כדי לחסום דבר שלא יקרה – אמר את זה אבנר בלשון נקייה – שלא יהיה בסוף בצו שמביאים רכב משומש בכסות של רכב חדש.

יעקב אשר: בזה הוועדה החליטה, ויש בזה היגיון ואנחנו תומכים בעמדת משרד התחבורה בעניין הזה, נקודה.

יעקב אשר: באנו ולקחנו דוגמה של בעיה טכנית, טכנית – כדי לעבור מרגע הרישוי עד שהמכונית תהיה באוניה יש בעיה טכנית – לקחנו נקודה אחת כדי לתקן אותה.

יעקב אשר: איפה הייתם בחוק שחוקק?

סימון לוי: לא היה יבואן זעיר אז לא יכולנו להגיש את הטענות שלנו.

סימון לוי: אם היה יבואן זעיר אז אולי היית רואה אותנו.

דרור וגשל: כשהרכבים אצל הדילר, הם כבר רשומים?

יניב פסו: כן, רשומים.

אוסנת הילה מארק: בטח, הם רשומים.

אוסנת הילה מארק: בגלל זה אנחנו מדברים על כך כבר היום בפעם השנייה, שהם מפסידים כבר ארבעה-חמישה חודשים.

דרור וגשל: למה הם רשומים כשהם אצל הדילר?

יניב פסו: כי הם לא רוצים שיוציאו את זה מאירופה, לא רוצים שיוציאו את זה מחו"ל כי יש הסכמים עם היבואנים הישירים.

אבי קטן: זה תקנות של היצרנים שלא נותנים - - -

סימון לוי: סליחה, תשאל את יקי אנוך, הוא ייתן לך את התשובה.

יעקב אנוך: העמדה שלי תהיה הפוכה למה שאמרת.

סימון לוי: זה בכלל לא נכון.

סימון לוי: אתה יודע את זה מצוין.

סימון לוי: אני יודע איזה לחצים אתם מפעילים.

יעקב אשר: לא כדאי לך שהוא ייצג אותך.

סימון לוי: אני יודע שלא, אבל אנחנו יודעים איזה לחצים יש.

אוסנת הילה מארק: לא, אנחנו לא רוצים שהוא ייצג אותנו.

אוסנת הילה מארק: לכן, אדוני, אני חושבת שאם באמת רוצים לפתוח טיפה את השוק – הרי ממה נפשך?

אוסנת הילה מארק: כמה כבר יבואנים זעירים יש?

אוסנת הילה מארק: כולה 60.

אוסנת הילה מארק: כמה רכבים כבר נכנסו למדינת ישראל?

אוסנת הילה מארק: כל כך מזערי וכבר את המעט שבמעט הזה יש קושי לקיים.

אוסנת הילה מארק: בנוסף, אדוני, אני מבקשת להפנות את כולם לתקנה 282(4)(ב) בתקנות התעבורה, ושם נרשם: "ברכב הנרשם בארץ לראשונה, ושנרשם בעבר לתנועה בדרכים במדינת חוץ – שנים עשר חודשים ממועד ייצור הרכב או מועד הרישום לראשונה לתנועה בדרכים במדינת החוץ, המוקדם מבין השניים"; אם אני הולכת לחוק עצמו ואני בודקת רכב שנרשם במדינות חוץ, משהו פה לא מתיישב.

אוסנת הילה מארק: זה משהו שלא הולך אחד עם השני.

אוסנת הילה מארק: זה כאילו שתי הגדרות שסותרות אחת את השנייה ואני אשמח לקבל את התייחסות המשרד לזה.

איתי עצמון: אני חושב שכל הגדרה משמשת לצורך אחר אבל אני מציע שמשרד התחבורה יתייחס.

אבנר פלור: לגבי הטיעון השני, מה שהקראת, זה לגבי רישום רכב.

אבנר פלור: ניתן לרשום רכב ביבוא אך ורק אם הוא לא עבר את 18 החודשים במקרה הרגיל, ויש שם, כמו שאמרתי, שלבים וכו'.

אבנר פלור: כלומר, שלא עברו 12 חודשים מאז רישום הרכב, לדוגמה, למקרה של יבוא אישי במידה ומתקיים מה שהקראת שם.

אבנר פלור: מה שאנחנו מדברים כאן, זה על התהליך של יבוא הרכב.

אבנר פלור: ביבוא הרכב אנחנו לא יכולים לבוא ולאפשר רכב שהוא מעל 60 או 75 ימים – מה שייקבע פה – ונגדיר אותו כרכב חדש.

אבנר פלור: אני בדקתי, בפועל, מה שאתם אומרים לא מדויק.

אבנר פלור: הדילר כן רושם את הרכב וכן יכול לשווק את זה – ועובדה שהם עושים את זה, יש לנו ניסיון רב עם הנושא של יבוא אישי, זה מבוצע כך, מגיעים לפה רכבים - - -

יניב פסו: ביבוא אישי יש לך שנתיים.

אבי קטן: היצרנים מגבילים את הדילרים ואומרים להם לא למכור את הרכב במשך ארבעה חודשים ליצוא.

אבנר פלור: אנחנו לא מכירים את מה שאתם מעלים, לא בנושא של יבוא אישי ולא במשך השנים עם יבואן עקיף/מקביל.

אוסנת הילה מארק: אז, אבנר, יש לי רק שאלה אחת:

אוסנת הילה מארק: אם כבר החלטתם למתוח את היריעה ל-75, אז כבר - - -

אבנר פלור: עוד לא הוחלט, זה מה שאדוני היושב-ראש מעלה.

יעקב אשר: אם יוחלט.

אוסנת הילה מארק: יש הצעה.

אוסנת הילה מארק: ואם יוחלט שזה מה שיקרה, אז אולי, כדי שבאמת השוק הזה ייפתח והיבואנים הזעירים באמת יוכלו להביא, מה הבעיה למתוח את זה ל-180 יום?

אוסנת הילה מארק: הרי בסופו של דבר, ההבדל פה - - -

אבי קטן: כמו היבואנים הישירים.

אוסנת הילה מארק: הרי הרעיון היה שלא ייכנסו לארץ רכבים שהם כאילו חדשים אבל הם בעצם ישנים.

יעקב אשר: תודה רבה.

יעקב אשר: היועץ המשפטי, בבקשה.

איתי עצמון: אני רוצה להסב את תשומת הלב ולהשלים את התמונה לגבי סעיף שהוועדה אמורה לדון בו במסגרת הדיון מחדש, שהוא סעיף הוראת השעה.

איתי עצמון: בסעיף הזה למעשה גם היום, ובוודאי ובוודאי לאחר התיקון – ותכף נשמע מה התיקון – יבואנים זעירים יוכלו להביא לכאן במשך תקופת הוראת השעה, שהיא כשנתיים ומשהו עם אפשרות לשר להאריך את התקופה בצו באישור הוועדה, גם כלי רכב משומשים, ובלבד שמועד ייצורם הוא פחות מ-12 חודשים.

איתי עצמון: אז אני חושב שגם ההוראה הזאת אמורה לתת מענה, לבדוק לפחות את היישום של החוק בתקופה הזו, שהיא תקופה יחסית משמעותית, ואם שר התחבורה ימצא לנכון, הוא יוכל גם לבקש מהוועדה לאשר את הארכתה, ולאחר מכן, משרד התחבורה יוכל לשקול אם ראוי לתקן את החוק ולקבוע זאת כהוראה קבועה.

איתי עצמון: אני חושב שזה מענה נכון לעניין.

יעקב אשר: כן, בבקשה.

שמואל טירר: אני מנכ"ל של חברת "שמש החזקות ויזמות", יש לנו רישיון יבוא זעיר ויש לנו עכשיו בנמל רכבים שתקועים בגלל ההוראה של ה-30 יום.

שמואל טירר: על גופי אני יכול לספר ש-30 הימים זה בלתי אפשרי לחלוטין, אלא אם אני אשים את הרכבים על הגב שלי ואשיט אותם ברפסודה בים, אחרת זה בלתי אפשרי בעליל.

שמואל טירר: יש מחסום אחד שלא דיברו עליו פה בכלל – אם עכשיו אני חוזר מארצות-הברית, אני רוצה לקנות רכב, אני חייב לשלוח את הטייטל שלו במערכת מסלול.

שמואל טירר: קודם כל לקנות אותו, להכניס אותו למערכת מסלול שיבדקו האם הרכב יכול להיכנס לארץ, וזה נספר לי במספר הימים המאושרים שלי.

שמואל טירר: כלומר, במסגרת ה-30 ימים.

שמואל טירר: אם הרכב נמצא בתוך מערכת מסלול 14 יום, הפסדתי 14 יום.

שמואל טירר: אני קונה את הרכב כשאני עוד לא יודע האם המדינה מרשה לי להכניס אותו.

שמואל טירר: זה הרי אבסורד.

שמואל טירר: אנחנו מבקשים גם שהמערכת תאשר לי את הדגם של הרכב.

שמואל טירר: אם אני רוצה למשל להביא טויוטה סיינה, תאשרו לי להביא טיוטה סיינה בלי מספר שילדה ומספר רכב מסוים.

שמואל טירר: זו הרי בעיה.

שמואל טירר: אבסורד.

שמואל טירר: מה, אני אקנה את הרכב ואחרי זה יגידו לי: אתה לא יכול להביא את הרכב הזה?

שמואל טירר: הרכב נמצא בהגדרה של M1 - - -

יעקב אשר: חברים, אני רוצה שתבינו את הסיטואציה שאנחנו נמצאים בה – אנחנו לא בתוכנית כבקשתך עכשיו.

יעקב אשר: אין לי ספק שעוד יהיו לנו הזדמנויות, אף אחד לא הולך הביתה בשלב זה, לא שמעתי שיש בחירות בחודש הבא.

יעקב אשר: אם יהיו דברים שצריך לעשות אותם, אנחנו נבדוק מול משרד התחבורה, ואם צריך לקדם את זה כהצעת חוק של הוועדה או כהצעת חוק פרטית או שנשכנע את משרד התחבורה לעשות תיקונים תוך כדי תנועה, אנחנו יודעים לעשות את זה.

שמואל טירר: אני לא חושב שזה חוק.

יעקב אשר: אם זה תקנות אז זה עוד יותר קל.

יעקב אשר: אנחנו נמצאים היום בעקבות הדיון הקודם על הערה מסוימת שעליה היתה הבנה והסכמה ועל זה הוגשה הבקשה לדיון מחדש שמופיעה בסדר-היום.

יעקב אשר: לכן אנחנו נמצאים פה בנושא הזה.

יעקב אשר: אם אנחנו ניכנס לתוך הלופים האלה לא נסיים את זה.

יעקב אשר: יש עוד הרבה דברים שאני רוצה לתקן, בוודאי שהנושא של הנכים עומד בראשם.

שמואל טירר: ברשותך, היושב-ראש, אני רוצה לדבר גם על 75 הימים.

שמואל טירר: בסיטואציה שאני מכיר לפחות, מהרגע שקנינו את הרכב – קנינו שני רכבים – אחד לפחות עבר 81 יום.

שמואל טירר: יש לי הצעה, ואני מקווה שתקבלו אותה: בדיוק כמו שהרכב חייב לעבור טסט במדינת ישראל, לפחות הרכבים שכבר נמצאים בארץ, נמצאים בנמל – אנחנו משלמים כל יום כסף על הרכב שנמצא בנמל – נעביר אותם במכון בדיקה, שיבדקו שם שהרכב הוא באמת חדש.

שמואל טירר: אנחנו כולה היינו פה קבוצת למ"דים.

שמואל טירר: מדברים על 60 למ"דים שכל אחד מנסה בדרך שלו להוריד את יוקר המחייה במדינת ישראל, כל אחד נתקל באותו קושי, אלה שכבר הביאו את הרכבים לארץ.

שמואל טירר: אין למדינה אינטרס שכל 60 היבואנים הזעירים יפשטו רגל.

אוסנת הילה מארק: לכן הצעתי למתוח את היריעה ליותר מ-75.

שמואל טירר: אבל יש לי הצעה יותר פשוטה.

איתי עצמון: אני רוצה לשאול אותך:

איתי עצמון: אתה מדבר על כלי רכב שהובאו לכאן בעצם בניגוד להוראות החוק?

שמואל טירר: שום רכב לא הובא בניגוד להוראות החוק.

איתי עצמון: אם עברת את התקופה זה אומר שבעצם הבאת אותם לכאן בניגוד להוראות החוק.

יעקב אשר: אני מבין שזה יקרא משומש.

שמואל טירר: לא, לא הבאתי משומש.

יעקב אשר: יקרא.

שמואל טירר: בשביל להיות נהג אני עובר קורס תיאוריה וטסט ואני לומד את זה.

שמואל טירר: בשביל לקבל אישור רישיון יבואן זעיר קיבלתי ניירת למייל, כל מה שקיבלתי בניירת למייל למדתי וקראתי.

איתי עצמון: אבל יש שני סוגי רישיונות: יש רישיון ליבוא הרכב, רישיון למוצר, ויש רישיון לעיסוק, רישיון יבואן זעיר.

איתי עצמון: זה שני דברים שונים.

איתי עצמון: אנחנו מדברים כאן על רישיון יבוא.

יעקב אשר: אנחנו מדברים על היבוא.

שמואל טירר: נכון.

שמואל טירר: כשרציתי לייבא את הרכבים אמרו לי: אתה צריך אישור יבואן.

שמואל טירר: אחרי זה התחילו להגיד לי שיש מושג "אישור יבוא".

שמואל טירר: לך תבין שיש הבדל בין אישור יבואן לאישור יבוא.

איתי עצמון: זה החוק אומר.

שמואל טירר: החוק אומר, נכון, אבל אני לא ידעתי את זה – וכמוני עוד הרבה לא ידעו מזה והעלו רכבים על אוניות והביאו לארץ – כי היה לי אישור יבואן.

שמואל טירר: כשהבאתי את זה לארץ אמרו לי: הופה, עברו 30 יום – ואני עשיתי את זה הכי מהר שרק יכול להיות כי הכסף שלי שוכב שם.

שמואל טירר: אז לכן אני אומר, כולנו למ"דים, אל תתנו לכולנו עונשים.

יעקב אשר: עוד מישהו מהיבואנים הזעירים?

יעקב אשר: בבקשה.

סימון לוי: מנסים להעלים את הנושא של רכב משומש.

סימון לוי: אנחנו יבואנים קטנים, אין לנו סוללת עורכי דין, אין לנו שום דבר.

סימון לוי: אנחנו רוצים דבר מאוד-מאוד פשוט – שיהיה כתוב:

סימון לוי: מותר להביא רכב משומש עד שנה מתאריך הייצור, ולא כל מיני דברים, שנכנסים לחוק ושום דבר לא ברור בתוך החוק בצורה הזו.

סימון לוי: אנחנו רוצים משהו ברור.

איתי עצמון: זו הוראת השעה שהזכרתי.

איתי עצמון: כשהוועדה תפתח את הנושא הזה לדיון מחדש היא תדון.

איתי עצמון: זה הסעיף הבא על סדר-היום.

אבנר פלור: לזה יש מענה.

עבד אל חכים חאג' יחיא: אולי, משרד התחבורה, תתנו הנחיות ברורות לאנשים?

יעקב אשר: עורקבי, בבקשה.

אבנר עורקבי: אתם לא מבינים את הנכים.

אבנר עורקבי: ברגע שמייבאים רכב אתה צריך הרבה-הרבה בשביל לייבא אותו.

אבנר עורקבי: כלומר, להתקין עליו את כל המכלולים שהגביל אותך המכון לבטיחות בדרכים.

יעקב אשר: הבנתי את זה.

יעקב אשר: האמן לי שהבנתי את זה.

אבנר עורקבי: אז לך תעשה את הדיונים ביניהם.

אבנר עורקבי: עד שיעשו לך את זה – אתה כבר לא יכול להביא את הרכב.

אבנר עורקבי: אז בשביל מה?

יעקב אשר: אתה מדבר על יבוא אישי?

אבנר עורקבי: לא, יבואן זעיר.

יעקב אשר: כשנפגשת אתי בבוקר אמרת לי שזה יבוא אישי.

אבנר עורקבי: כן, דיברתי אתך על יבוא אישי, אבל אני רוצה את הכיוון הזה, אני מעדיף את הכיוון הזה.

יעקב אשר: תכף נשמע את משרד התחבורה.

יעקב אשר: כן, בבקשה.

הדר ריעני: אני במקרה יבואן זעיר, אני מתעסק עם יבוא נישה בעיקר של רכבים לנכים.

הדר ריעני: כמו שהוא אמר, התהליך של להביא רכב לארץ ביבוא זעיר לוקח לי המון-המון זמן בחו"ל.

הדר ריעני: אני לא מספיק עם הימים שיש לי.

הדר ריעני: ואם, כמו שהם אמרו, הרכב נרשם - - -

יעקב אשר: בשביל זה אנחנו יותר ממכפילים פה את הזמן של זה.

הדר ריעני: אבל הם אמרו שהרכב שנכנס לארץ יירשם לי כמשומש בגלל שעבר לי כל כך הרבה זמן – למה?

הדר ריעני: הרכב הוא חדש.

יעקב אשר: לא, לא.

הדר ריעני: זה מה שהוא אמר.

יעקב אשר: אבנר, תסביר מה עושה התיקון הזה, בבקשה.

אבנר פלור: קודם כל, עד התיקון לא היה מאושר רכב משומש בכלל, רק רכב שנרשם לראשונה, שלא עברו 30 ימים.

אבנר פלור: התיקון הזה עושה שני דברים חשובים לכם: אחד, מאפשר לכם יבוא של רכב מעבר ל-30 ימים, ושאפשר גם להביא רכב שהוא לא חדש; וגם, את ה-150 ק"מ הוא לא מגביל בתקופת המעבר.

אבנר פלור: זה עושה שני דברים חשובים ונותן מענה לחלק גדול ממה שהעליתם פה.

אבנר פלור: ואדוני היושב-ראש, עוד משפט אחד חשוב שגם היועץ המשפטי העלה – התיקון הזה מתייחס מבחינת ההגדרה גם ליבואן עקיף, כשהוא יבואן מסחרי הוא מביא גם כמויות של רכבים.

אבנר פלור: אז באיזשהו מקום יש בעייתיות כי בכל זאת אנחנו רוצים שקיפות לציבור, רוצים באמת שאם הוא חדש אז הוא חדש, אם הוא משומש - - -

יעקב אשר: בוודאי.

יעקב אשר: אבל יש לי שאלה: לפי המצב הקיים היום, כרגע – אם מישהו עמד ב-30 יום אז הרכב נכתב כחדש, לא כמשומש?

אבנר פלור: כן, לפי מה שקיים היום.

יעקב אשר: ולפי התיקון שלנו הוא גם ייחשב כחדש עד 75 יום?

אבנר פלור: נכון.

יעקב אשר: קיבלת תשובה?

שמואל שמש: לא, זה לא מספיק לי.

יעקב אשר: "לא מספיק" זה עוד שאלה.

יעקב אשר: חבר הכנסת עבד אל חכים חאג' יחיא, בבקשה.

עבד אל חכים חאג' יחיא: ממה שאני מבין, אבנר, התקופה בין הקנייה של הרכב, נניח בארצות-הברית, עד שהוא מגיע לפה ומסיימים את הניירת – פה אם אנחנו מדברים על 75 יום ואז זה נחשב משומש?

אבנר פלור: אני אחדד את העניין.

אבנר פלור: מבחינת ההגדרה, הכוונה שזה רכב שנרשם בחו"ל.

אבנר פלור: ה-30 ימים זה מאז שהוא נרשם בחו"ל עד מועד השטת הרכב שרשום בשטר המטען, זה לא עד שהוא מגיע לפה.

עבד אל חכים חאג' יחיא: זה בדיוק מה שרציתי להגיד.

עבד אל חכים חאג' יחיא: בין הקנייה שלו לבין שהוא עולה על הספינה – מבחינתנו זו התקופה.

אבנר פלור: מועד ההשטה – הכוונה שיש שטר מטען ובשטר המטען כתוב שבעוד שבוע-שבועיים האוניה - - -

עבד אל חכים חאג' יחיא: הבנתי – שהוא סיים את כל הניירת והספינה התחילה לזוז.

אבנר פלור: שטר המטען.

אבנר פלור: הספינה לא מתחילה לזוז באותו יום.

אבנר פלור: אחרי בדרך כלל.

אבנר פלור: הכוונה בפועל היא שה-30 ימים הם מאז שהרכב נרשם עד שמוציאים לו שטר מטען.

אבנר פלור: מועד השטת הרכב רשום בשטר המטען.

אבנר פלור: זה לא אומר שבאותו יום הספינה שטה.

עבד אל חכים חאג' יחיא: הבנתי.

עבד אל חכים חאג' יחיא: רשמתי והספינה יכולה לזוז בעוד שבוע, בעוד שבועיים, זה כבר לא משנה.

אבנר פלור: נכון.

עבד אל חכים חאג' יחיא: אני חושב שזה אמור לפתור את הבעיה.

אבנר פלור: כן, אבל הבקשה היא להגדיל את 30 הימים.

עבד אל חכים חאג' יחיא: ההארכה ל-75 יום, שמדברים עליה, או פחות, צריכה להספיק.

יעקב אשר: האמת היא שבדקנו ואיתן דיבר בוועדה על 90 יום.

אוסנת הילה מארק: 90, נכון, הוא אמר.

קריאות: נכון, הוא אמר.

עבד אל חכים חאג' יחיא: אני חושב ש-75 יום זה מעל ומעבר, כי בסופו של דבר האזרח שקונה את הרכב מכם – אחר כך זה יוצא שהוא כאילו קנה אותו אחרי תקופה מאוד ארוכה.

עבד אל חכים חאג' יחיא: גם חדש זה צריך להיות, לא רק שלא השתמשו בו.

אבנר עורקבי: אני רוצה להסביר למה אנחנו הולכים על יבואן אישי.

אבנר עורקבי: אני התחלתי עם כיסא גלגלים רגיל, עברתי לוואן.

אבנר עורקבי: מי שסיפק לי את הוואן זה היה באישור של משרד התחבורה.

אבנר עורקבי: הם הביאו לי לכאורה רכב מסחרי.

אבנר עורקבי: במשך השנים נפתחו לי פה החוליות, כבר אני לא יכול לעבוד עם הידיים, למה?

אבנר עורקבי: כי הם אישרו להם רכב מסחרי.

אבנר עורקבי: אני נוהג על רכב של בהמות.

אבנר עורקבי: אני נוהג על רכב של בהמות.

אבנר עורקבי: כל במפר הורס אותי.

אבנר עורקבי: היום אני מעדיף לקחת יבואן אישי, שיביא לי רכב מתאים, שהוא של נוסעים ולא של בהמות, שאני יוכל לנהוג בו.

אבנר עורקבי: זו הצרה.

אבנר עורקבי: הם מכניסים אותנו לצרה משולשת.

אבנר עורקבי: אני צריך פה את הרכב שלי.

אבנר עורקבי: הם לכדו אותנו בזה.

יעקב אשר: בבקשה.

יעקב אנוך: אני אתחיל ברשותך קודם כל בעניין הנכים.

יעקב אנוך: אני חושב שצריך למצוא פתרון לנכים כי מה שתואר פה, למעט השטה לישראל, הוא נכון.

יעקב אנוך: שינוי הרכב לרכב נכים זה משהו כמו שיש בהגדרה multistage וזה לוקח זמן.

יעקב אנוך: אתה צריך להזמין מקום אצל מי שעושה את זה, הוא צריך לקבל אותך, והטענה שלהם, לדעתי, עם 30 שנות ניסיוני, היא אפילו אנושית ואני חושב שצריך לטפל בה.

יעקב אשר: זה ברור, אפילו אני הבנתי את זה.

יעקב אנוך: לגבי קריאות מהצד הזה – רכב שעומד אצל דילר לא רשום על שם אחד - - -

אוסנת הילה מארק: יש לנו שם – אנחנו יבואנים זעירים.

יעקב אנוך: אל תפריעי לי.

יעקב אשר: סליחה, הוא לא הפריע לך.

אוסנת הילה מארק: לא, הוא רק אמר "הקריאות מהצד הזה".

יעקב אנוך: אני טועה בצד?

יעקב אנוך: זה היה בצד הזה?

יעקב אנוך: זה היה בצד ההוא?

אוסנת הילה מארק: יש לנו שם פשוט.

יעקב אנוך: אל תפריעי לי.

יעקב אנוך: אדוני מוכן לשמור עלי, שלא יפריעו לי?

יעקב אשר: הנה, אני שומר עליך.

יעקב אנוך: לגבי רכב שעומד אצל דילר בחו"ל – הוא לא רשום על אף אחד.

יעקב אנוך: כשנכנס פלוני לקנות את האוטו, האוטו נרשם על שמו.

יעקב אנוך: זה לא רכבים שעומדים רשומים על מישהו, ועכשיו, אם אתה תיכנס, אדוני, לקנות אוטו, יגידו לך: זה היה רשום על משה, עכשיו רשמו אותו על דוד.

יעקב אנוך: הטענה כאילו שהרכבים רשומים היא שקרית לחלוטין והיא לא נכונה.

יעקב אנוך: התנאי השני שהם הזכירו פה, החודשים, לא נכון בכלל.

יעקב אנוך: התנאי של יצרן הרכב למפיץ שלו זה 3,000 ק"מ.

יעקב אנוך: אתה רוצה למכור רכב ליצוא?

יעקב אנוך: שיעברו 3,000 ק"מ.

יעקב אנוך: בשביל 3,000 ק"מ הוא צריך לרשום אותו ולנסוע אותו אבל אז זה לא רכב חדש, זה רכב שנסע.

אבי קטן: זה לא נכון.

יניב פסו: זה לא נכון, ממש לא נכון.

יעקב אנוך: כל מה שאמרתי נכון ויכול להיבדק.

קריאות: זה לא נכון.

קריאות: אני יכול להוכיח את זה.

יעקב אשר: חברים, אני אתן לאחד מכם זכות תגובה על העניין הזה.

יעקב אנוך: זה יכול להיבדק בכל דרך שהיא מבלי להתייחס לחודש או לא לחודש.

יעקב אנוך: אלה העובדות לגבי הדברים שנאמרו.

יעקב אנוך: תודה.

יעקב אשר: ולגבי הנושא של האוניה והקשיים, איך אתה רואה את זה?

יעקב אנוך: אני, מכמות המכוניות שהבאתי, כולל – יש פה עדה שתגיד לך שיש לי רישיון להיות יבואן אישי – אפשר בחודש ימים.

יעקב אנוך: כשאתה הולך לדילר וקונה אוטו מאירופה, בחודש ימים אין לך שום בעיה להוציא שטר מטען - - -

אוסנת הילה מארק: מעניין שאף אחד לא מצליח.

יעקב אשר: כשאתה גדול, כשאתה לקוח גדול.

יעקב אשר: אמרתי, אחד יענה על מה שהוא אמר קודם לגבי החודשים.

יעקב אנוך: זה לא גדול או קטן.

יעקב אנוך: יש עמיל מכס.

יעקב אנוך: אתה פונה לעמיל מכס – אתה לא צריך להיות גדול או קטן – הוא עושה לך את העבודה, הוא מביא לך שטר מטען, משיט לך את האוטו, אתה אפילו לא מתעסק בזה באופן אישי, משיט לך את האוטו והכול בתנאים האלה אפשרי.

יעקב אשר: תגובה, מי רוצה?

יעקב אשר: אבי קטן, בבקשה.

יעקב אשר: אתה מדבר בשם כולם.

יעקב אשר: אני לא עושה פה דיון בסיבובים.

אבי קטן: אין בעיה, אדוני.

אבי קטן: קודם כל, יבואנים ישירים, כאשר הם מייבאים רכב שהוא רכב חדש והרכב יושב בבונדד, הוא יכול לשבת עד 12 חודשים בבונדד והוא עדיין נחשב חדש, נכון?

יעקב אנוך: גם אצלך.

אבי קטן: לא.

יעקב אנוך: אתה פשוט לא יודע.

יעקב יהודה רודד: גם אצלך, אתה לא מכיר את החוק.

אבי קטן: 75 הימים - - -

יעקב אנוך: אתם לא מבינים.

יעקב אנוך: אתה מטעה כי אתה לא מבין.

יעקב אנוך: אתה יכול לשים אותו בבונדד.

אבי קטן: תן לי להשלים משפט ואז אני אסביר לך.

אבי קטן: ההגבלה של 75 הימים מבדילה בין רכב חדש לבין רכב משומש.

אבי קטן: רכב שעובר את 75 הימים האלה נחשב רכב משומש.

יעקב אשר: נכון.

יעקב אנוך: לא נכון.

יעקב אנוך: תקשיב לי טוב, הוא מדבר על השטה ולא על רישום.

שמואל טירר: עד ההשטה.

שמואל טירר: מהרגע שהוא נכנס לארץ הוא יכול לחכות עד שנה.

יעקב אשר: כן, בבקשה.

יניב פסו: ברצוני לומר לאדון הנכבד שהיבואנים הישירים מביאים את הרכב בלי רישיונות בכלל.

יניב פסו: הם לא רושמים אותו במדינת החוץ.

יניב פסו: יש להם את הפריבילגיה הזו שיש להם הסכמים עם חברת מרצדס, עם כל החברות.

יניב פסו: אנחנו, היבואנים הזעירים, כשבאים לרכוש את הרכב, אנחנו פשוט לא יכולים לקנות מהיצרן ישירות.

יניב פסו: אנחנו נאלצים לקנות מדילרים והדילר רושם את הרכב ורק אחרי ארבעה חודשים הוא אומר 3,000 ק"מ.

יניב פסו: לי יש רכבים ב.

יניב פסו: מ.וו חדשים פה בארץ עם 10 ק"מ ולא נותנים לי להכניס את הרכבים כי הם נרשמו במדינת החוץ לפני שלושה וארבעה חודשים.

יניב פסו: אם הם עמדו שם והם חדשים, הם חדשים לגמרי – אז למה לא להגדיר רכב חדש עד 150 ק"מ, ומעל 150 ק"מ יהיה רכב משומש בתוך השנה הקלנדרית של 12 החודשים?

יעקב אשר: אתה נכנס עכשיו להגדרות אחרות שאנחנו לא הולכים להיכנס אליהן.

יעקב אשר: אנחנו מדברים כרגע על 30 הימים.

יניב פסו: אין בעיה.

יניב פסו: אז מה הבעיה שזה יהיה 180 יום?

יניב פסו: אם הרכב חדש הוא עד 150 ק"מ, מה הבעיה עם זה?

אוסנת הילה מארק: אדוני, בהמשך למה שאומר פה יניב, זה בדיוק כל העניין – כי אם אתה תרחיב את היריעה ל-180 יום אנחנו ניתקל באפס תקלות כמעט.

אוסנת הילה מארק: כי אם האדון הנכבד הזה היושב בראש השולחן אומר שיש לו כבר רכבים שעברו 81 יום, זאת אומרת שגם היום התיקון הזה של 75 לא מסייע לו.

שמואל טירר: הואיל ואני מבין פה שההערה הזאת שאמרתי מקודם – שאני קונה את הרכב ורק אז מערכת מסלול לוקחת לעצמה 14 יום רק לבדוק את הקנייה שלי – זאת אומרת שבפועל, לפי החוק היום, יש לי רק 16 יום לקחת את האוטו ולהשיט אותו לנמל, שזה בטח בלתי אפשרי, אני אומר: אתם רוצים 75 יום?

שמואל טירר: לפחות את 14 הימים של המסלול, 14 הימים שהם בודקים את זה, אותם אל תורידו ממני.

שמואל טירר: אל תורידו ממני.

יעקב אשר: מה זה מערכת מסלול?

לאה ורון: אולי תסביר למה הכוונה?

שמואל טירר: אני אסביר מה הפירוש של מערכת מסלול.

שמואל טירר: אני עכשיו רוצה לייבא טיוטה סיינה, הייתי בארצות-הברית, קניתי טויוטה סיינה, אני צריך לקחת את הטייטל של האוטו, שכבר רשום על שמי, להכניס אותו לתוך מערכת של המדינה, gov, שקוראים לזה מסלול.

שמואל טירר: אני שם שם את כל הפרטים של הרכב, זה כארבעה עמודים: רוחב גלגלים, רוחב תמרונים, רוחב של הכול, עם מספר השילדה של הרכב הספציפי הזה, ורק אחרי שיש לי אישור על הרכב הספציפי הזה אני יכול לקחת אותו ולשלוח אותו לנמל.

שמואל טירר: 14 הימים האלה זה על חשבון הימים שלי – מה פתאום?

שמואל טירר: למה?

שמואל טירר: או שאני יכול להגיש בקשה על דגם רכב ספציפי, לא מסוים, או שתגידו בתקנה שמתחילים לספור את הימים - - -

איתי עצמון: הרישיון הוא לא לדגם?

יעקב אשר: לא, הרישיון לא לדגם.

שמואל טירר: הרישיון הוא לא לדגם, הרישיון הוא לטייטל ספציפי.

אבנר פלור: טייטל ספציפי, למספר רישוי.

שמואל טירר: אז למה הימים האלה שהוא נמצא בתוך מערכת מסלול הם על חשבון הימים שלי?

אבנר פלור: אני רוצה לשאול שאלה: מבחינתך, כשאתה אומר את המסלול – מתי בעצם הרכב נרשם, באיזה שלב?

שמואל טירר: אני חייב קודם לקנות את הרכב, בלי זה אין לי טייטל.

אבנר פלור: בסדר, אבל המסלול – מתי אתה מדבר עליו?

אבנר פלור: אחרי שהרכב נרשם, קיבלת מספר רישוי כבר?

שמואל טירר: כן.

אבנר פלור: הוא נרשם בחו"ל ורק אז אתה מתחיל?

שמואל טירר: כן.

לאה ורון: ובחו"ל התהליך אורך רק 14 יום?

שמואל טירר: לא, לא חו"ל.

שמואל טירר: האגף של כרמית צריך לבדוק - - -

אבנר פלור: הבנתי, יש פה בעיה.

יעקב אשר: יש לך פתרון?

אבנר פלור: יכול להיות שאולי הפתרון יהווה יותר מהזמן שנמצא בתיקון.

אוסנת הילה מארק: בדיוק.

אוסנת הילה מארק: ברגע שירחיבו את זה - - -

אבנר פלור: אבל לא, לא 180 ימים.

אוסנת הילה מארק: לא 180, אדוני, אבל 120 יום זה הרבה יותר סביר.

יעקב אשר: האמת היא שהיושב-ראש – אני רק ממלא-מקומו – אמר 90.

יעקב אשר: הסתכלה מנהלת הוועדה ברישומים והוא די התעקש אפילו על 90, כשבהצעה שלי היה 75.

יעקב אשר: לזה התכוון אבנר, ואם זה מכסה לנו גם את העניין אז יש לזה היגיון.

יעקב אשר: בבקשה, אהוד שניידר.

אהוד שניידר: ההגדרה הזאת נדונה בכנסת לפחות שלוש פעמים, נדונה בוועדת הכלכלה לפחות שלוש פעמים.

אהוד שניידר: בכל אחד משלוש הפעמים האלה התבטא משרד התחבורה – שחזקה עליו שהוא עושה עבודה יסודית לפני שהוא מגיע לדיונים בוועדת הכלכלה – שהנושא הזה של 30 ימים חשוב לאותה מטרה שאדוני הזכיר בתחילת הדיון, לוודא שרכב שמוגדר כרכב חדש לא יהווה בפועל רכב ישן.

יעקב אשר: לא יבוא במסווה אחר.

אהוד שניידר: אז בדיון שהתקיים ביום ה-11 בנובמבר 2013 אומרת - - -

לאה ורון: עו"ד שניידר, זה ממש לא רלוונטי מה שאתה אומר.

יעקב אשר: אני רוצה לומר לך, היה איזה מישהו שאמר שהוא מעולם לא חזר בו ממה שהוא עשה, אז אמר לי רב גדול: חמור לא מתחרט על מה שהוא עשה.

יעקב אשר: אדם בודק את עצמו.

יעקב אשר: אני רוצה לומר הפוך – גם לשבח.

יעקב אשר: עלה הנושא, עשו על זה בירור, לא היו פה שום לחצים ועניינים, עשו בירור אמיתי, ראינו שיש פה עוול.

יעקב אשר: לא נתקן את כל העוולות שבעולם, יש עוולות שנתקן אותם בטוח אחר כך.

יעקב אשר: זה שמשרד בא ואומר: אני שומע – אגב, אני אחד מהאנשים שטוען שכל חוק צריך להיות בצורה כמו הוראת שעה כזאת, כדי שאפשר יהיה לתקן אותו.

יעקב אשר: הוראת שעה שאם אין לי מה לתקן הוא אוטומטית ימשיך.

יעקב אשר: זו אבל יצירה שלי.

יעקב אשר: אני למדתי בחיי הניהוליים – פה אנחנו מחוקקים אבל בסוף מישהו צריך לנהל את החקיקה הזאת – שיש דברים שאני לומד אותם תוך כדי תנועה ובודק.

יעקב אשר: לפעמים אתה רוצה להיות בטוח שאנשים לא ירמו אז אתה שם איזשהו גבול מסוים, ויכול להיות שאפשר טיפה להרחיב את הגבול הזה ועדיין אנשים לא ירמו.

יעקב אשר: אבל אני בהחלט עומד מאחורי העמדה הבסיסית של משרד התחבורה ושל משרד המשפטים בעניין הזה שאנחנו לא רוצים שיבואו רכבים שאינם חדשים בכסות של חדשים.

יעקב אשר: זה לא יהיה.

יעקב אשר: זה יהרוס את השוק לגמרי.

יעקב אשר: על זה אנחנו מסכימים.

יעקב אשר: השאלה אם זה מספר ימים כזה או אחר, אז הגענו פחות או יותר לאיזושהי הבנה ואני מקווה שאת זה נשנה היום.

אהוד שניידר: אם אפשר, אדוני, להשלים שני משפטים.

אהוד שניידר: אני רוצה להגיד שאחרי שמשרד התחבורה הביע בשלושה דיונים שונים לפחות עמדה ש-30 ימים מספיקים, נדמה לי שאם היום משרד התחבורה רוצה להציע לשנות את החוק, אז הנטל עליו לבוא ולהוכיח, או להראות, לשכנע, למה 30 הימים - - -

יעקב אשר: אני מבין שאין לך אינטרס בעניין, אתה אומר את זה רק כמשפטן.

קריאות: - - -

לאה ורון: זה דיון שני שהוועדה שומעת את הנציגים.

אהוד שניידר: אני מייצג את איגוד יבואני הרכב הישירים, יש להם אינטרס שהתחרות בנושא הזה תהיה הוגנת.

אהוד שניידר: זאת אומרת שהם - - -

יעקב אשר: הוגנת, או עדיף שהיא לא תהיה בכלל?

קריאה: שהיא לא תהיה בכלל.

יעקב אשר: לא אישי, חלילה.

דורון יהודה: שלא תהיה, שיביאו לנו רכבים מסחריים.

אהוד שניידר: אדוני, התחרות ההוגנת אומרת שמשווים חדש לחדש, אז כשיבואנים ישירים מביאים חדש גם הם יכולים להביא חדש, אבל לא יכולים להביא ישן בכסות של חדש וזאת היתה המטרה.

אהוד שניידר: אז אני חושב שמשרד התחבורה צריך היה פה לשכנע למה 30 הימים שהוא אמר בשעתו הם לא נכונים ולמה היום צריך לעבור ל-75 ימים או 90.

יעקב אשר: אני חושב שמי ששמע את האנשים פה מבין שיש בזה היגיון.

יעקב אשר: הוא לא שומע את הלקוחות שלך.

אהוד שניידר: לא, מי ששומע את האנשים פה, אדוני, מבין שהאנשים האלה לא למדו את הוראות החוק, שחלקם עושים עבירות על הוראות החוק והיום הם באים לוועדת הכלכלה של הכנסת ומבקשים - - -

אוסנת הילה מארק: רק היבואנים הישירים - - -

קריאה: אנחנו העבריינים ואתם לא.

יעקב אשר: משרד המשפטים, בבקשה.

דרור וגשל: אני רוצה להזכיר קצת – כי באמת דיברו פה על העבר – שאנחנו התחלנו את הדיונים האלה מתוך איזשהו מצב אבסורדי שיצרני רכב שנמצאים בארצות-הברית ובאירופה מכתיבים את תנאי השוק פה, בישראל.

דרור וגשל: כשהם עובדים בארצות-הברית ובאירופה, הם לא יכולים לעשות את זה כי יש חוק שאומר להם שהם לא יכולים לעשות את זה, יש דירקטיבה אירופית.

דרור וגשל: פה כל המטרה היתה באמת לפתוח את השוק ולאפשר – אני מזכיר לאדוני, שהיה פה בדיונים הקודמים, כמה הסתבכנו עם ההגדרה הזאת של רישום רכב במדינת חוץ בדיוק כדי לאפשר את היבוא המקביל הזה שהיצרנים לא יעצרו.

דרור וגשל: עכשיו אנחנו שומעים – זו טענה שאנחנו בהחלט נצטרך לבדוק – שהיצרנים, כדי להתגבר על ההוראות של המחוקק הישראלי, אומרים לדילרים שלא ימכרו את הרכבים בארבעה חודשים כדי לסכל את הוראות המחוקק הישראלי.

קריאות: בדיוק.

קריאות: נכון מאוד.

יעקב אשר: בזה אפשר לטפל גם לא בחקיקה.

דרור וגשל: כמובן שזו טענה חמורה שאנחנו נצטרך לבחון אותה ולטפל בה, אם היא נכונה, ואין לה שום קשר לטענה של הרצון להגן על הצרכנים.

אוסנת הילה מארק: מצוין.

יניב פסו: אנחנו נוכיח אותה.

סימון לוי: אנחנו יכולים להביא ניירת.

יעקב אשר: אני מבקש במקביל – לפרוטוקול אני אומר את זה – שבאמת יהיה בסיכום הדיון הזה, מעבר להחלטות שיהיו, זה לא בחוק ולא בחקיקה, באמת להטיל על משרד המשפטים לבדוק את הדבר הזה ולבדוק את הדרך איך למנוע דברים כאלה.

דרור וגשל: נבקש מהיבואנים הזעירים שנמצאים פה שככל שיש הוכחות לדבר כזה תעבירו לנו.

סימון לוי: אנחנו נדווח.

אוסנת הילה מארק: אנחנו נשמח לקיים פגישה.

יעקב אשר: משרד התחבורה, אני רוצה, אחרי ששמענו את הכול, לקבל את התגובה שלך.

יעקב אשר: אני רוצה גם בנושא המכוניות של הנכים.

יעקב אשר: אני מבין את הסיטואציה שאנחנו נמצאים כרגע אבל אני עדיין רוצה לשמוע ממך מה המסלול, כי אם זה לא יהיה המסלול הזה אז מסלול אחר.

יעקב אשר: אני רוצה לדעת את דעתכם המקצועית לגבי הטענה הזאת שנשמעת הגיונית מאוד.

יעקב אשר: הרי הרכב לא יכול להגיע ככה, כמו שהוא.

יעקב אשר: זו לא רק בעיה של להגיע לנמל וכו', הוא חייב לעבור התאמות, הוא חייב לעמוד בתקנים.

יעקב אשר: אנחנו רוצים שהרכב יבוא תקין, עם כל האביזרים הנכונים.

יעקב אשר: מדובר פה בנכים, אנחנו לא רוצים שיקרו חלילה איזשהן תקלות או דברים מהסוג הזה.

יעקב אשר: השאלה: מה הפתרון שלכם לעניין הזה בלי שהם יפסידו?

יעקב אשר: כי אם זה נמשך אותם חודשים אז הרכב כבר הופך להיות רכב משומש כשהוא בעצם שילם עליו מחיר של חדש.

שמואל שמש: וביטוח לאומי מאשר רכב חדש.

דוד תמיר: יש כמה רמות התייחסות לעניין הזה: ראשית, ניתן לייבא רכב נכים, רכב שעובר את ההתקנות של ה-multistage , ניתן לייבא ביבוא אישי.

דוד תמיר: זה כבר היום מוסדר בחקיקה, סעיף 33 לחוק, ואין עם זה בעיה.

דוד תמיר: זו האפשרות הראשונה.

דוד תמיר: האפשרות השנייה, כפי שאמר היועץ המשפטי לוועדה – עוד לא הגענו לשם אבל אנחנו בדרך להשלמת התיקון לחוק הזה, שאנחנו מאפשרים להביא רכב עד 12 חודשים ממועד הייצור שלו, וזה גם ייתן את המענה לאותם רכבי נכים.

דוד תמיר: למעשה, הקושי היחידי שאנחנו מזהים - - -

יעקב אשר: זה נותן פה את הפתרון?

איתי עצמון: להוראת שעה, זה מה שאמרתי.

יעקב אשר: הוא ייקרא חדש או משומש?

דוד תמיר: זו השאלה בדיוק, זה הדבר היחיד.

דוד תמיר: כל הנושא של הסדרת הרישום ברישיון הרכב, האם רכב ייחשב כחדש או משומש, אנחנו עושים את זה בתקנה 282 לתקנות התעבורה, שהיא התקנה שמסדירה את הפרטים שיירשמו ברישיון הרכב, ובתקנה הזאת אנחנו נצטרך לתת מענה לרכבי הנכים, שרכב נכים שמגיע גם אם בתוך 12 החודשים על ידי יבואן זעיר, וגם אם הוא הגיע לאחר חלוף שישה חודשים או לאחר חלוף 75 הימים שבהגדרה של רכב שנרשם במדינת חוץ, עדיין יירשם כרכב חדש.

דוד תמיר: אנחנו נראה איך אנחנו נעשה את זה.

יעקב אשר: זה פתרון שאתם יכולים לעשות אותו בהחלטות שלכם, או שצריך חקיקה, אישור ועדה או דברים נוספים?

דוד תמיר: לדעתנו זה תיקון תקנות שבעצם מסדיר את הרישום ברישיון הרכב.

יעקב אשר: וזה לתקנות התעבורה?

דוד תמיר: כן.

דרור וגשל: אבל עד שזה יתוקן המצב הוא שרכב שנרשם במדינת חוץ, כלומר עד 75 הימים – חדש; מ-75 יום עד שנה – משומש.

יעקב אשר: 90 יום, אנחנו כבר עברנו ל-90 יום.

יעקב אשר: כרגע יש את הפתרונות שיש, הוראת שעה וכו'.

יעקב אשר: מה שאני מבקש לדעת ממך – בלי קשר למה שנאשר עכשיו בעזרת-השם – הוא האם בכוונת

יעקב אשר: כם לעשות את התיקון הזה, מה שנאמר עכשיו לגבי נושא הנכים?

יעקב אשר: אני מבקש שתדווח לי את זה.

יעקב אשר: אני קורא למשרד התחבורה לעשות את הדבר הזה.

יעקב אשר: אני לא חושב שיש חילוקי דעות.

יעקב אשר: אתם צריכים למצוא את הנוסחה.

יעקב אשר: תמצאו את הנוסח ונעביר את זה.

יעקב אשר: אני בטוח – אני אומר את זה על דעת מנהלת הוועדה – שאם משרד התחבורה יחליט את העניין הזה, כפי שאמר עכשיו גם היועץ המשפטי - - -

אבנר פלור: זה לא לוועדה, זה לא ועדת כלכלה.

אבנר פלור: זו חתימת שר.

יעקב אשר: חתימת שר, אז עוד יותר טוב.

לאה ורון: כי מה שמעניין את חברי כנסת הוא שיינתן מענה לציבור הנכים.

יעקב אשר: אני רוצה לתת מענה לציבור הנכים, ולא לחייב אותו דווקא ביבוא אישי אלא שהוא יוכל לעשות את זה גם דרך יבוא רגיל.

יעקב אשר: אדוני היועץ המשפטי, על מה אנחנו צריכים להצביע עכשיו?

איתי עצמון: הוועדה מצביעה על תיקון ההגדרה "רכב שנרשם במדינת חוץ".

איתי עצמון: ההגדרה היא כפי שהקראתי אותה, אני יכול להקריא אותה שוב עם שינוי מספר הימים.

יעקב אשר: אז תקריא אותה שוב כדי שנוכל להצביע.

איתי עצמון: "רכב שנרשם במדינת חוץ" – רכב שנרשם לראשונה לתנועה בדרכים במדינת חוץ וטרם חלפו" – אני מבין שכאן במקום "30 ימים" יבוא "90 ימים" – "ממועד הרישום האמור ועד מועד השטת הרכב לישראל הרשום בשטר המטען;".

יעקב אשר: אוקיי.

יעקב אשר: מי בעד?

יעקב אשר: בעד – פה אחד

יעקב אשר: התיקון אושר.

יעקב אשר: עכשיו הבקשה לדיון מחדש.

איתי עצמון: הסעיף שבעניינו נדרש דיון מחדש הוא הסעיף שמתקן את אותה הוראת שעה שהזכרתי קודם לכן, כלומר, תקופה שבה יבואנים זעירים יוכלו להביא כלי רכב ללא המגבלה שקבועה בחוק העיקרי.

איתי עצמון: הסעיף הזה אושר בוועדה ונכללת בו גם הגדרה "רכב שנרשם במדינת חוץ" ולכן התעורר הצורך לקיים דיון מחדש.

איתי עצמון: בקריאה נוספת של הנוסח, כולל הנוסח אגב שהיה גם בהצעת החוק המקורית שאושרה בקריאה ראשונה, להבנתי נפלה טעות בנוסח.

יעקב אשר: נתקן אותה על הדרך.

איתי עצמון: כן, מכיוון שמשיחות עם נציגי משרד התחבורה הבנתי שהמטרה הייתה לאפשר בתקופת הוראת השעה ליבואנים זעירים להביא לכאן כלי רכב שטרם חלפו 12 חודשים ממועד ייצורם ללא המגבלות האחרות, לרבות המגבלה שקבועה בהגדרה "רכב שנרשם במדינת חוץ", מה שכתוב בהצעת החוק הוא אחר.

איתי עצמון: בעצם ניתנות שם שתי אפשרויות שלא כל כך היה ברור מה היחס ביניהן.

יעקב אשר: אתה רוצה להקריא עכשיו את הנוסח?

איתי עצמון: אני מציע קודם כל שהוועדה תקיים הצבעה על עצם פתיחת הסעיף לדיון מחדש.

יעקב אשר: מי בעד פתיחת הסעיף?

יעקב אשר: בעד – פה אחד

יעקב אשר: הבקשה לדיון מחדש אושרה.

איתי עצמון: זה דיון מחדש לסעיף 6(1) להצעת החוק, שעניינו תיקון סעיף 253 לחוק העיקרי.

איתי עצמון: נבקש ממשרד התחבורה להשלים.

יעקב אשר: היועץ המשפטי, משרד התחבורה, בבקשה.

דוד תמיר: בהצעת החוק המקורית אנחנו מדברים על תיקון של הוראת השעה, כשלמעשה בנוסח המקורי אנחנו רשמנו את האפשרות הקיימת לפי סעיף 32(7) הרגיל, שזה רכב חדש, אבל הוספנו את האפשרות להביא גם רכב שאינו רכב חדש.

דוד תמיר: אני מזכיר לכולם את הדיון שהיה בדצמבר שנה שעברה כבר, שאז, אם אני זוכר נכון, יקי לדעתי העיר שאם אנחנו אומרים רכב חדש ורכב שאינו רכב חדש, אז בעצם אין דבר כזה ואנחנו יצרנו ניסוח מתוקן, כאשר למעשה הכוונה של תיקון הוראת השעה היא לאפשר יבוא רכבים ללא מגבלת הקילומטר ושהמגבלה היחידה שחלה עליהם היא שטרם חלפו 12 חודשים ממועד ייצורם ועד מועד רישומם בישראל.

דוד תמיר: זו נקודה שחשוב להבהיר מאחר והכוונה היא שבסופו של דבר, לפי תקנה 282 לתקנות התעבורה, ניתן לרשום בישראל רכב שלא חלפו 12 חודשים ממועד ייצורו.

דוד תמיר: ולכן הרכבים שהיבואנים הזעירים יוכלו לייבא בתקופת הוראת השעה – 12 החודשים ממועד הייצור הרכב יצטרכו להימנות עד מועד רישום הרכב, ולא עד מועד הנפקת רישיון היבוא.

דוד תמיר: זו נקודה שאני מבקש להדגיש מאחר ויש איזשהו פער בין המועד של הנפקת רישיון היבוא לבין המועד שהרכב מגיע לישראל ונרשם.

דוד תמיר: הפער הזה אומר שאם יגיע רכב שיישאר עוד חודש ימים ויבואן זעיר יבקש רישיון על הרכב הזה, אז משרד התחבורה יהיה רשאי, בהתאם לתיקון שאנחנו מבקשים לעשות עכשיו, לסרב לרישיון היבוא מאחר ולא ניתן יהיה לרשום את הרכב עד שהוא יגיע לישראל.

יעקב אשר: לפי השקט שיש פה בשולחן כנראה שזה דברים הגיוניים מאוד.

דוד תמיר: "בסעיף קטן (א), במקום הסיפה החל במילים "כך שבמקום" יבוא "כך שבמקום פסקת משנה (ב) יבוא: "(ב) טרם חלפו 12 חודשים ממועד ייצור הרכב עד מועד רישומו בישראל".

איתי עצמון: כלומר, למעשה בתקופת הוראת השעה יבואנים זעירים יוכלו להביא לארץ כלי רכב ללא מגבלות קילומטראז' גם, נכון?

דוד תמיר: ללא מגבלת קילומטראז' וללא מגבלת מועד השטה.

דוד תמיר: המגבלה היחידה למעשה היא 12 החודשים ממועד הייצור ועד מועד הרישום.

איתי עצמון: ואיך כלי הרכב האלה ירשמו?

סימון לוי: שומה.

יניב פסו: שומה.

דוד תמיר: רכב שיקיים את ההגדרות של רכב חדש ורכב שנרשם במדינת חוץ יירשם כרכב חדש.

דוד תמיר: רכב שלא יקיים את ההגדרות שקבועות בחוק יירשם כרכב משומש.

יניב פסו: אם הוא לא יעמוד ב-90 יום מיום הרישום שלו הוא ייחשב משומש.

יעקב אשר: שואל היועץ המשפטי למה הרחבתם את זה.

איתי עצמון: מה התכלית להרחבה הזאת?

אבנר פלור: מכיוון שמדובר כאן

אבנר פלור: בסוג יבואן חדש אז רצינו קודם כל לתת איזשהן אפשרויות להגדיל ולהרחיב את זה, וגם שנלמד - - -

יעקב אשר: אני רוצה לומר לך, גברתי, מי שאומר שאצלנו הפקידים לא ראש גדול, רואה היום שיש ראש גדול.

יעקב אשר: הם אומרים: יש שינויים, צריך להתאים.

לאה ורון: לא בכל משרדי הממשלה, אדוני.

לאה ורון: במשרד התחבורה יש אנשי מקצוע לעילא ולעילא.

יעקב אשר: לא בכל משרדי הממשלה אנחנו באים עם נייר, ישר מחליטים והולכים הביתה בשלום.

אבנר פלור: אדוני היושב-ראש, עוד משפט מאוד-מאוד חשוב – זה מחייב אתכם לשקיפות, להגיד לאותו לקוח את הנסועה, להגיד לו מתי נרשם לו הרישום, שהכול יהיה שקוף וברור.

אבנר פלור: מאוד-מאוד חשוב.

יעקב אשר: יש לכם אמצעי בקרה על זה?

איתי עצמון: יש הוראות בחוק.

יעקב אשר: יש הוראות.

שמואל טירר: האם הרכבים שנכנסו לארץ ולא עמדו ב-75 יום וב-90 יום האלה, שהם כבר פה – הוא מדבר עכשיו על רכבים שהולכים לבוא, אני שואל על רכבים שהם כבר פה ועברו 30 יום, 75 ו-90, האם הם יירשמו כמשומשים?

אבנר פלור: כמו שאתם יודעים, אחרי התיקון שהוועדה מאשרת פה זה עובר קריאה שנייה ושלישית.

אבנר פלור: יחד עם זאת, לגבי הנושא של רכבים שקיימים פה, ישנו מנגנון מינהלי שיהיה אפשר לבצע, ישנו פתרון מנהלתי שייתן מענה לאותם כלי רכב שקיימים פה, שניתן יהיה לרשום אותם, לאשר את היבוא שלהם ואת הרישום.

שמואל טירר: גם מי שעבר את ה-90 יום?

אבנר פלור: שוב אני אומר – בכל מקרה, בכל מצב, רכב שהוא מעל 90 יום הוא לא יירשם כחדש.

אבנר פלור: שיהיה ברור.

שמואל טירר: לא, כמשומש.

אבנר פלור: ודאי, ודאי.

יעקב אשר: זה מה שהיה צריך להיות גם קודם, עכשיו הרחיבו.

יעקב אשר: מי בעד אישור תיקון סעיף 6(1), כפי שהוקרא על ידי עו"ד תמיר?

יעקב אשר: בעד – פה אחד

יעקב אשר: התיקון עבר.

יעקב אשר: צריך לאשר את החוק מחדש?

איתי עצמון: לא, הוועדה השלימה את דיוניה להכנת החוק.

יעקב אשר: הוועדה השלימה את דיוניה.

יעקב אשר: תודה רבה.

יעקב אשר: תודה ליועץ המשפטי, תודה למנהלת הוועדה.

יעקב אשר: ישיבה זו נעולה.